
Në mbështetje të nenit 100 të Kushtetutës dhe të pikës 5, të nenit 17, të  ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”, me propozimin e ministrit të Arsimit, Sportit dhe Rinisë, Këshilli i Ministrave

VENDOSI:

1. Riorganizimin e shkollës së lartë jopublike “Marubi” në Akademi të Filmit dhe Multimedias “Marubi” dhe dhënien e statusit të veçantë këtij institucioni të arsimit të lartë.
2. Akademia e Filmit dhe Multimedias “Marubi” është institucion jopublik i arsimit të lartë, i profilizuar, me veprimtari akademike specifike, që lidhet ngushtë me organizimin dhe zhvillimin e procesit mësimor, krijues e artistik e që shoqërohet me produktin artistik në fushën e kinematografisë dhe multimedias.
3. Akademia e Filmit dhe Multimedias “Marubi” ushtron aktivitetin në adresën: rruga “Aleksandër Moisiu”, nr. 78,  Kinostudio, Tiranë.
4. Akademia e Filmit dhe Multimedias “Marubi”, si institucion i arsimit të lartë, që zhvillon veprimtari akademike, krijuese dhe profesionale në fushën e filmit dhe të multimedias, gëzon status të veçantë, duke mos iu nënshtruar kritereve të ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”, lidhur me:
a) strukturën institucionale të Akademisë së Filmit dhe Multimedias “Marubi”, e cila organizohet në Fakultetin e Filmit dhe Medias, të përbërë, si më poshtë:
i. Departamenti i Regjisë dhe Skenarit; 
ii. Departamenti i Kameras dhe Montazhit;
iii. Njësia e produksioneve.
Hapja e departamenteve të tjera specifike dhe periodike kryhet në bazë të nevojave të kësaj akademie, me miratim të ministrisë përgjegjëse për arsimin.
b) organizimin akademik dhe administrativ të institucionit të arsimit të lartë. Akademia e Filmit dhe Multimedias “Marubi” administrohet nga shtëpia kinematografike “Orafilm”. Organet dhe autoritetet drejtuese akademike dhe administrative të Akademisë janë:
i. Këshilli akademik;
ii. Drejtori i AFMM-së;
iii. Drejtori i produksioneve;
iv. Drejtori administrativ;
v. Këshilli studentor.
c) kategoritë dhe titujt akademikë të personelit akademik. Personeli akademik i Akademisë së Filmit dhe Multimedias “Marubi” përbëhet nga specialistë të fushës audiovizuale, si më poshtë vijon:
i. Specialistë në fushën e kinematografisë dhe medias së shkruar dhe televizive;
ii. Specialistë të arteve figurative;
iii. Specialistë dhe historianë të artit dhe kulturës;
[bookmark: _GoBack]iv. Specialistë të huaj të shkollave homologe ose individë të huaj të fushës së artit dhe kinematografisë.
ç) 	diplomat dhe emërtimin e tyre. Diplomat që lëshon Akademia e Filmit dhe Multimedias “Marubi” nënshkruhen nga drejtori i AFMM-së dhe përgjegjësi i departamentit. Në përfundim të studimeve, sipas fushës së arsimimit të kryer, lëshohen diplomat e mëposhtme:
i. “Bachelor” në film dhe media, profili  “Regjisurë”;
ii. “Bachelor” në film dhe media, profili “Kamera”;
iii. “Bachelor” në film dhe media, profili “Skenar”;
iv. “Bachelor” në film dhe media, profili “Montazh”.
5. Akademia e Filmit dhe Multimedias “Marubi” ofron programe studimi të ciklit të parë, të cilat synojnë të japin njohuri bazë mbi metoda e parime shkencore të përgjithshme dhe aftësi specifike, sipas drejtimeve: regji, montazh, skenar e kamera. Programet e studimeve realizohen me 180 kredite dhe kohëzgjatja normale e tyre është 3 (tri) vite akademike. Akademia e Filmit dhe Multimedias “Marubi” u ofron studentëve mundësinë e studimeve kualifikuese “master” në institucione homologe me të cilat Akademia ka lidhur marrëveshje.
6. Akademia e Filmit dhe Multimedias “Marubi” duhet t'i nënshtrohet procesit të vlerësimit dhe akreditimit institucional të programeve të studimit, si dhe të zbatimit të ligjshmërisë, sipas legjislacionit në fuqi.
7. Akademia e Filmit dhe Multimedias “Marubi”, për realizimin e veprimtarisë së saj, bashkëpunon me institucionet e arsimit të lartë brenda dhe jashtë vendit, organizmat ndërkombëtarë dhe institucionet homologe të huaja, si dhe organizatat e tjera në fushën e filmit dhe multimedias.
8. Statuti i Akademisë së Filmit dhe Multimedias “Marubi” miratohet me urdhër të ministrit përgjegjës për arsimin mbi bazën e statusit të veçantë të dhënë me këtë vendim dhe sipas marrëveshjes së lidhur me ministrinë përgjegjëse për arsimin dhe Akademinë e Filmit dhe Multimedias “Marubi”, për personelin akademik me kohë të plotë, në njësitë bazë.
9. Akademia e Filmit dhe Multimedias “Marubi” arkivon pasurinë e krijuar si produkt artistik pranë Arkivit Shtetëror të Filmit, ndërsa dokumentacionin ligjor, në Arkivin e Shtetit, sipas kuadrit ligjor në fuqi për kinematografinë dhe arkivat.
10. Vendimi nr. 652, datë 30.9.2004, i Këshillit të Ministrave, “Për dhënien e lejes për hapjen e shkollës së lartë jopublike “Marubi””, shfuqizohet.
11. Ngarkohen Ministria e Arsimit, Sportit dhe Rinisë dhe Akademia e Filmit dhe Multimedias “Marubi” për ndjekjen, realizimin dhe zbatimin e këtij vendimi.
Ky vendim hyn në fuqi pas botimit në Fletoren Zyrtare.

